Kragonderbrekings opgeskort ná Eskom-ooreenkomsArgieffoto Eskom het ŉ ooreenkoms met drie munisipaliteite in Mpumalanga bereik en kragonderbrekings by vier munisipaliteite opgeskort. “Eskom het die afgelope paar weke in gesprek getree met munisipaliteite wat agterstallig was met hul elektrisiteitsrekeninge,” het die kragvoorsiener Sondag gesê. “Ons is dankbaar om te kan berig dat ons, in beginsel, ooreenkomste met drie munisipaliteite in die provinsie bereik het, naamlik Chief Albert Luthuli (Carolina, Badplaas), Mkhondo (Piet Retief) en Thaba Chweu (Graskop, Sabie, Lydenburg) plaaslike munisipaliteite.” Eskom sal steeds met die vier ander munisipaliteite, naamlik Govan Mbeki (Bethal, Evander, Secunda), Lekwa (Standerton), Emakhazeni (Belfast) en Nkomazi (Malelane) plaaslike munisipaliteite vergader. “Ons is vol vertroue dat die partye billike terugbetalingsooreenkomste sal bereik. Indien die ooreenkomste nie binne die volgende week afgehandel word nie, sal Eskom met die kragonderbrekings voortgaan.” Eskom is besig om gesprekke af te handel met eMalahleni (Witbank) plaaslike munisipaliteit en bly positief dat ŉ ooreenkoms binnekort bereik sal word.